Só word by waterkrisis in Oos-Kaap ingegryp | Netwerk24
Só word by waterkrisis in Oos-Kaap ingegryp
Deur Lynn Williams 21 Februarie 2020 21:58
Die departement van water en sanitasie het Amatola Water die mandaat gegee om oor die volgende drie jaar met korttermynoplossings vorendag te kom vir die waterkrisis in die Oos-Kaap.
Sputnik Ratau, nasionale departementele woordvoerder, sê die besluit is op ’n “krygskamer”-vergadering geneem wat onlangs deur die departement, verskeie munisipaliteite in die provinsie, en die departement van samewerkende regering en tradisionele sake in Bhisho gehou is.
Amatola Water het op dié vergadering hul beplande ingryping in die munisipaliteite voorgelê. Dit sluit in die sink van boorgate in Amathole, die Alfred Nzo-distriksmunisipaliteit, Koukamma en die Dr. Beyers Naudé- plaaslike munisipaliteit.
Hulle beplan ook om tien nuwe watertenkers te bekom wat gedeel sal word tussen die munisipaliteite waar die nood die grootste is.
Inwoners van Butterworth gaan baat vind by ’n pypleiding wat gebou sal word vanaf die Tsomo-rivier tot in Butterworth.
Tenke om reënwater op te vang gaan bekom word vir bejaardes. Munisipale amptenare sal die bejaarde begunstigdes identifiseer.Op die vergadering het die afgevaardigdes van die verskillende munisipaliteite die kans gekry om koppe bymekaar te sit oor hoe te werk gegaan moet word midde die knellende droogte.
Volgens die departement gaan Amatola Water besoek aflê aan al die geraakte munisipaliteite om hul behoeftes vas te stel voordat die werk sal begin.
Butterworth: Premier en LUR besoek dorp oor waterkrisis